**4. A TAGSÁGI VISZONY**

**4.1.** Az egyesületbe felvételüket kérhetik azok a természetes és jogi személyek, akik/amelyek az egyesület célkitűzéseit elfogadják.

**4.2.** Az egyesületi tagság formái:

**4.2.1.** rendes tagság,

**4.2.2.** tiszteletbeli tagság,

**4.2.3.** pártoló tagság.

**4.3.** Az egyesület rendes tagjává választható az a jogi személy és magánszemély, aki a belépési nyilatkozatban az egyesület alapszabályát elfogadja és a tagsági viszonyból származó kötelezettségek teljesítését vállalja.

**4.4.** Az egyesület tagjává választást a jelölt – a megfelelően kitöltött és aláírt belépési nyilatkozat benyújtásával – kérelmezheti. A nyilatkozathoz – amennyiben jogi személy kéri felvételét – mellékelni kell a jogi személy igazolását arról, hogy nevében ki járhat el képviselőként.

**4.5.** A tagfelvételről ez elnökség egyszerű szótöbbséggel dönt.

**4.6.** Az egyesület tagjait egyenlő jogok illetik meg, jogaikat a tagok személyesen gyakorolják.

**4.7.** Az egyesület rendes tagjainak jogai:

**4.7.1**. A tagok jogosultak a közgyűlésen részt venni, szavazati jogukat gyakorolni, a közgyűlés rendjének megfelelően felszólalni, kérdéseket feltenni, javaslatokat, és észrevételeket tenni.

**4.7.2.** tanácskozási és szavazati jogot gyakorolhatnak a közgyűlésen;

**4.7.3.** bármely tisztségre választhatnak és megválaszthatók;

**4.7.4.** jogosultak részt venni az egyesület rendezvényein;

**4.7.5.** igénybe vehetik az egyesület által nyújtott kedvezményeket,

**4.7.6.** a tisztségviselőktől tájékoztatást kaphatnak.

**4.8.** Az egyesület rendes tagjainak kötelességei:

**4.8.1.** kötelesek megtartani az alapszabály, az egyéb szabályzatok és a határozatok rendelkezéseit;

**4.8.2.** kötelesek teljesíteni az egyesület tevékenységével kapcsolatosan önként elvállalt feladataikat, és tőlük elvárható módon elősegíteni az egyesület célkitűzéseinek megvalósítását;

**4.8.3.** kötelesek a tagdíjat tárgyév március 31. napjáig késedelem nélkül az egyesület részére megfizetni; A tagdíjon felül további vagyoni hozzájárulás teljesítésére nem kötelesek.

**4.9.** A rendes tag felvételéről első fokon az elnökség dönt. A tagfelvételt elutasító határozat ellen 15 napon belül fellebbezéssel élni a közgyűléshez. A közgyűlés a tagfelvétel kérdésében másodfokon jár el.

**4.10.** Az egyesület tiszteletbeli tagja lehet – az elnökség felkérése alapján – az a személy, aki Magyarország területén az egyesület érdekében végzett kimagasló tevékenységével az egyesület célkitűzéseit támogatja, segíti.

**4.11.** A tiszteletbeli tagok az egyesület rendezvényeire meghívhatók, de tisztségre nem választhatók, szavazati joguk nincs. Egyebekben a tiszteletbeli tagok jogai és kötelezettségei megegyeznek a rendes tagokéval.

**4.12.** Tiszteletbeli tag felvételéről a közgyűlés dönt.

**4.13.** Az egyesület keretében hosszabb időn át kiemelkedő tevékenységet kifejtett személyek tiszteletbeli tisztségre választhatók (tiszteletbeli elnök, tiszteletbeli társelnök).

**4.14.** Az egyesület pártoló tagja lehet az a jogi személy (Ptk. 3:1 §), aki/amely készségét fejezi ki az egyesület tevékenységének rendszeres és folyamatos támogatására.

**4.15.** A jogi személy pártoló tag jogait képviselője útján gyakorolja. A pártoló tag képviselője részt vehet az egyesület testületi ülésein, nincs szavazata, tisztség viselésére nem választható, egyebekben jogai és kötelezettségei megegyeznek a rendes tagokéval.

**4.16.** A pártoló tag felvételéről első fokon az elnökség dönt. A tagfelvételt elutasító határozat ellen 15 napon belül fellebbezéssel lehet élni a közgyűléshez. A közgyűlés a tagfelvétel kérdésében másodfokon jár el.

**4.17.** A tagsági viszony megszűnik:

**4.17.1.** Kilépéssel: a tag saját elhatározásából, a kilépésének az elnökséghez írásban tett bejelentésével.

**4.17.2.** Felmondással: az elnökség határozattal harminc napos határidővel felmondja annak a tagnak a tagsági jogviszonyát, aki a tagdíjbefizetést egy éve elmulasztotta és kötelezettségének a felszólításban megjelölt 90 napos póthatáridő alatt sem tett eleget.

**4.17.3.** Kizárással: Az Egyesület azon tagja ellen, aki jogszabályt, az Alapszabályt vagy az egyesület közgyűlési határozatát megsérti, kizárási eljárás indítható. A kizárási eljárás lefolytatására az Egyesület Elnöksége jogosult. Kizárási eljárás bármely egyesületi tag vagy egyesületi szerv kezdeményezésére folytatható le. Az Egyesületből történő kizárásról szóló döntést csak a kizárási eljárás eredményeként lehet meghozni. Az a tag zárható ki az Egyesület tagjai sorából, aki az egyesület alapszabályában az egyesület közgyűlési határozatában vagy jogszabályban előírtakat ismételten, vagy súlyosan megsérti, vagy olyan magatartást tanúsít, amely az egyesület céljaival összeegyeztethetetlen. Az eljárás során a kizárási eljárással érintett tagot tájékoztatni kell a kizárási eljárás megindításának okáról, majd a tagot meg kell hallgatni, ennek során lehetőséget kell biztosítani, hogy nyilatkozatát, védekezését szóban vagy írásban előterjessze. A tag kizárását kimondó határozatot írásba kell foglalni és indokolással kell ellátni. Az indokolásnak tartalmaznia kell a kizárás alapjául szolgáló tényeket és bizonyítékokat és a jogorvoslati lehetőségről való tájékoztatást. A kizáró határozatot a taggal közölni kell.

A kizárást kimondó határozattal szemben a tag 15 napon belül jogosult jogorvoslatként fellebbezést benyújtani a közgyűléshez. A közgyűléshez címzett fellebbezést az egyesület elnökének kell eljuttatni, aki köteles azt a soron következő közgyűlésen előterjeszteni. A jogorvoslati eljárás során a közgyűlésen ismertetni kell a kizáró határozatot, annak indokolását valamint a tag jogorvoslati kérelmét. A kizáró határozat helybenhagyásáról, vagy hatályon kívül helyezéséről a közgyűlés a jelen lévők egyszerű szótöbbségével dönt.

**4.17.4.** A természetes személy tag halálával, vagy a jogi személy tag megszűnésével.

Az Észak Hevesi 33 Vidékfejlesztési Közhasznú Egyesület éves tagdíja **12.000 Ft**. Ezt minden tárgyév március 31.-ig kell megfizetnie a tagságnak az egyesület részére.

**Az egyesület adatai:**

**Észak Hevesi 33 Vidékfejlesztési Közhasznú Egyesület**

**3250 Pétervására, Keglevich út 26.**

**Adószám: 18224513-1-10**

**Számlaszám: 62800314-11043302-00000000**

**A tagdíj kiegyenlítése, számla ellenében, banki átutalással történik!**

**A tagfelvételi NYILATKOZATOKAT egyesületünk címére szükséges megküldeni!**

**Cím: 3250 Pétervására, Keglevich út 26., Pf. 23.**